**ՀԻՄՆԱՎՈՐՈՒՄ**

**ԱՐՏԱԴՊՐՈՑԱԿԱՆ ՈՒՍՈՒՄՆԱԿԱՆ ՀԱՍՏԱՏՈՒԹՅՈՒՆՆԵՐԻ ՄԱՆԿԱՎԱՐԺԱԿԱՆ ԱՇԽԱՏՈՂՆԵՐԻ ԿԱՄԱՎՈՐ ԱՏԵՍՏԱՎՈՐՄԱՆ ԵՎ ԱՏԵՍՏԱՎՈՐՄԱՆ ԱՐԴՅՈՒՆՔՈՒՄ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՊԵՏԱԿԱՆ ԲՅՈՒՋԵԻՑ ԼՐԱՎՃԱՐԻ ՏՐԱՄԱԴՐՄԱՆ ԿԱՐԳԸ** **ՀԱՍՏԱՏԵԼՈՒ ՄԱՍԻՆ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ** **ՈՐՈՇՄԱՆ** **ՆԱԽԱԳԾԻ**

1. **Իրավական** **ակտի** **անհրաժեշտությունը (նպատակը)**

Միջոցառման գլխավոր նպատակը արտադպրոցական ուսումնական հաստատության (այսուհետև՝ հաստատություն) մարզիչ-մանկավարժի, խմբակավարի, դասատուի (այսուհետև՝ մանկավարժական աշխատող)՝ ըստ մարզաձևերի, ուղղությունների, առարկաների (այսուհետև՝ ուղղություն) գիտելիքների իմացության աստիճանի գնահատումն ու դրա արդյունքում վերջինիս լրավճարի տրամադրումն է։

Միջոցառման անհրաժեշտությունը բխում է ՀՀ կառավարության 2021 օգոստոսի 18-ի թիվ 1363-Ա որոշմամբ հաստատված ՀՀ կառավարության  ծրագրի «4.3 ԿՐԹՈՒԹՅՈՒՆ» բաժնի  1-ին, 2-րդ պարբերություններից, «Հայաստանի Հանրապետության կրթության մինչև 2030 թվականը զարգացման պետական ծրագրից» բխող գործողությունների ծրագրի 3-րդ գլխի 72-րդ կետի, 75-րդ կետի, 76-րդ կետի 2-րդ ենթակետի, 5-րդ գլխի 79-րդ կետի, 80-րդ կետի 3-րդ ենթակետով սահմանված 6-րդ կետի դ և ե ենթակետերի, 81-րդ կետի 5-րդ ենթակետի ա ենթակետով սահմանված և «2050 ՀԱՅԱՍՏԱՆԻ ՎԵՐԱՓՈԽՄԱՆ ՌԱԶՄԱՎԱՐՈՒԹՅՈՒՆ» ծրագրի «ՄԻՆՉԵՎ 2030 ԹՎԱԿԱՆԻ ՄԵԳԱՆՊԱՏԱԿՆԵՐԻ» ԳՈՐԾՈՂՈՒԹՅՈՒՆՆԵՐԻ «1. ԿԻՐԹ ԵՎ ԿԱՐՈՂՈՒՆԱԿ ՔԱՂԱՔԱՑԻ, ԺՈՂՈՎՈՒՐԴ» համար 1 մեգանպատակի թիրախային արդյունքի ցուցանիշի ապահովման պահանջներից:

Միջոցառման անհրաժեշտությունը բխում է նաև «Կրթության մասին» ՀՀ օրենքի 36-րդ հոդվածի 6․3-րդ  կետի պահանջից։

2․ **Կարգավորման հարաբերությունների ներկա վիճակը և առկա խնդիրները․**

**Ըստ վիճակագրության 2021/2022 ուսումնական տարում** հանրապետությունում գործել են երաժշտական, արվեստի, գեղարվեստի և մանկապատանեկան ստեղծագործական 240 դպրոց և կենտրոն, որոնցից 50-ը ք. Երևանում, իսկ մնացած 190-ը՝ ՀՀ մարզերում:

**Ըստ վիճակագրության 2021/2022 ուսումնական տարում** հանրապետությունում գործել է 174 մանկապատանեկան մարզադպրոց: Ք. Երևանում գործող մանկապատանեկան մարզադպրոցներից 13-ը գտնվել են ՀՀ կրթության, գիտության, մշակույթի և սպորտի նախարարության, 39-ը՝ Երևանի քաղաքապետարանի, 3-ը գտնվել են վարչական շրջանների, 6-ը՝ «Հայաստան» մարզական միության, և 2-ը՝ Աշխատանքային ռեզերվներ մարզական հասարակական կազմակերպության ենթակայությամբ։

Համաձայն Կրթության մասին ՀՀ օրենքի 20-րդ հոդվածի 2-րդ մասի (գործող օրենքի) արտադպրոցական դաստիարակությունն իրականացվում է մանկապատանեկան ստեղծագործական և գեղագիտական կենտրոնների, երաժշտական, նկարչական և արվեստի դպրոցների, ակումբների, պատանի հայրենասերների, տեխնիկների, բնասերների և տուրիստական կայանների, մարզադպրոցների, առողջարարական ճամբարների և արտադպրոցական դաստիարակություն իրականացնող այլ կազմակերպությունների միջոցով։

Ուսուցումը ուսումնական հաստատություններում իրականացվում է ՀՀ կրթության, գիտության, մշակույթի և սպորտի նախարարության կողմից հաստատված համապատասխան ուսումնական տարվա օրինակելի ուսումնական պլաններով, որոնք իրենց մեջ ներառում են ուսուցանվելիք առարկաների ցանկը, դրանցից յուրաքանչյուրի համար նախատեսված դասաժամերի նվազագույն քանակը, որը պարտադիր է տվյալ տարվա ստուգարքներին և ավարտական քննություններին մասնակցելու համար:

**Մանկավարժական աշխատանքի ընդունվում են այն անձինք, ովքեր ըստ մասնագիտության ունեն անհրաժեշտ մասնագիտական-մանկավարժական որակավորում:**

**Արտադպրոցական ուսումնական հաստատություններում աշխատող կադրերը.**

2021/2022 ուսումնական տարում երաժշտական, արվեստի, գեղարվեստի դպրոցներում և մանկապատանեկան ստեղծագործական կենտրոններում դասավանդել են **5099 ուսուցիչներ (76.8%-ը՝ կանայք),** որոնց 42.6%-ն ունեցել է միջին մասնագիտական կրթություն:

Մանկապատանեկան մարզադպրոցներում մարզումներն իրականացրել են **2104 մարզիչ-մանկավարժներ**, նրանցից (**324-ը` 15.4%-ը՝ կանայք**):

2017-2022թթ. արտադպրոցական ուսումնական հաստատությունների քանակի և դրանցում ընգրկված երեխաների թվի դինամիկան տրված է աղյուսակ 1-ում և աղյուսակ 2-ում:

**Աղյուսակ 1. Արտադպրոցական ուսումնական հաստատությունների քանակի և դրանցում մանկավարժական աշխատողների զարգացման միտումները:**

|  |  |  |
| --- | --- | --- |
| Տարեթիվը | Երաժշտական, արվեստի, գեղարվեստի դպրոցների, մանկապատանեկան ստեղծագործական կենտրոնների թիվը | Մանկավարժական աշխատողների թիվը |
| 2017 | 224 | 4724 |
| 2018 | 225 | 5086 |
| 2019 | 245 | 5135 |
| 2020 | 246 | 5153 |
| 2021-2022 | 240 | 5099 |

**Աղբյուրը՝ Ազգային վիճակագրական ծառայության**

**Աղյուսակ 2. Մանկապատանեկան մարզադպրոցների թվի և դրանցում մարզիչ-մանկավարժների թվաքանակի զարգացման միտումները:**

|  |  |  |
| --- | --- | --- |
| Տարեթիվը | Սպորտային կազմակերպությունների թիվը | Մարզիչ-մանկավարժների թիվը |
| 2017 | 174 | 2015 |
| 2018 | 175 | 2017 |
| 2019 | 175 | 2054 |
| 2020 | 175 | 2042 |
| 2021 | 174 | 2104 |

**Աղբյուրը՝ Ազգային վիճակագրական ծառայության**

***Հայաստանում մանկավարժի մասնագիտության հետ կապված կան մի շարք մարտահրավերներ,*** մասնավորապես՝ աշխատանքի ընդունման, մասնագիտական զարգացման և ցածր վարձատրության  հետ, որը էապես ազդել է ինչպես դպրոցներում, այնպես էլ արտադպրոցական ուսումնական հաստատություններում դասավանդման որակի վրա և ընդհանուր առմամբ նվազեցրել մասնագիտության գրավչությունը:

Մանկվարժների ցածր աշխատավարձը խոչընդոտում է նաև նոր մասնագետների՝ համակարգ մուտք գործելուն: Այս ամենը բացասական ազդեցություն է ունեցել նաև արտադպրոցական կրթության և դաստիարակության ոլորտի վրա, ինչը հնարավոր է շտկել ֆինանսական ներդրումների շնորհիվ:

**Առկա վիճակը և ներկա խնդիրները գնահատելու համար հիմք են ընդունվել ինչպես գործող իրավական ակտերի վերլուծությունները, այնպես էլ ոլորտը բնութագրող վիճակագրական ցուցանիշները։**

**3․ Առկա** **խնդիրների** **առաջարկվող** **լուծումները**

**Նախագծով առաջարկվող փոփոխություններով հնարավոր կլինի**

1. նպաստել մատուցվող ծառայությունների որակի և մատչելիության բարելավմանը**, որի ապահովումը ենթադրում է՝**

* **ոլորտի կադրային համալրում**, **զարգացնող միջավայրի ստեղծում, ինքակրթություն, փորձի փոխանակում:** Ուսուցման գործընթացի արդյունավետությունը կախված է նրանից, թե որքանով է մանկավարժը կարողունակ համապատասխան գործընթացի պլանավորման,  կազմակերպման, գիտելիքների փոխանցման հարցերում: Մանկավարժական գործունեությունը մանկավարժից պահանջում է գիտելիքների և մասնագիտական կարողությունների  անընդհատ զարգացում:  Հատկապես այդ խնդրի լուծմանն է ուղղված մանկավարժի պաշտոնի նկարագիրը, որը, որպես ուղղորդիչ կարգավորում, կոչված է նպաստելու Հայաստանի Հանրապետության կառավարության որդեգրած կրթական քաղաքականության իրականացմանը` կրթության բարեփոխման շրջանակներում: Հայաստանում մանկավարժների, այդ թվում՝ արտադպրոցական ուսումնական հաստատություններում աշխատող մանկավարժների ցածր աշխատավարձը խոչընդոտում է մարդկային լավագույն կապիտալի՝ այդ թվում՝ արական սեռի մասնագետների  մուտքը ոլորտ և գործող վերջիններիս չի մղում մասնագիտական զարգացման: Սա հանգեցնում է շարունակական արատավոր շղթայի, երբ ցածր վարձատրվող մանկավարժները հաճախ թերանում  են իրենց աշխատանքում, իսկ առաջխաղացման և մասնագիտական աճի ներկայիս համակարգը չի նպաստում, որ   վերջիններս ձգտեն և կարողանան հասնել կատարելագործման: Այս խնդիրը լուծելու նպատակով պետք է մշակվի արդյունքի վրա հիմնված մանկավարժների կամավոր ատեստավորման կարգ, որը հնարավորություն կտա  լրավճարի տեսքով աշխատավարձի բարելավմանը:

Համաձայն ՀՀ կառավարության 2008 թվականի հունվարի 31-ի թիվ 196-Ն որոշմամբ հաստատված Հավելվածի 17-րդ կետի 2-րդ ենթակետի՝   արտադպրոցական ուսումնական հաստատություններում մանկավարժներեը կարող են դասավանդել շաբաթական 24 ժամ, որը համարժեք է 1 դրույքի։ Ըստ այդմ՝ արտադպրոցական ուսումնական հաստատություններում աշխատող մանկավարժի մեկ դրույքի համար հաշվարկվում է 132 276 հազար ՀՀ դրամ աշխատավարձ:

Առաջարկվող նախագծի ընդունման արդյուքնում համապատասխան կարգի գործարկմամբ արտադպրոցական ուսումնական հաստատության մանկավարժական աշխատողները կարող են իրենց նախաձեռնությամբ մասնակցել տվյալ ուղղությամբ   գիտելիքների իմացության աստիճանի գնահատման գործընթացին և դրա արդյունքով ստանալ լրավճար:

**4․ Կարգավորման առարկան**

Նախագծով կարգավորվում է մանկավարժական կազմին ներկայացվող պահանջների, նրանց կամավոր ատեստավորման պայմանների, պետական ֆինանսավորման և վերահսկողության հետ կապված հարաբերությունները։

Ներդրված կամավոր ատեստավորման համակարգի փորձնական ծրագիրը շարունակաբար  կխրախուսի մանկավարժական աշխատողների մասնագիտական զարգացումը և  լրավճարի տրամադրման  միջոցով  կնպաստի դասավանդման որակի և արդյունավետության բարձրացմանը, ինչպես նաև կխթանի արական սեռի մանկավարժների մուտքը արտադպրոցական ուսումնական հաստատություններ։

Հաշվի առնելով այն հանգամանքը, որ արտադպրոցական ուսումնական հաստատություններում դրույքաչափերը խիստ տարբեր են՝ ըստ տարբեր համայնքների՝ կախված համայնքների բյուջեներից, սահմանվում է ամրագրված լրավճար հետևյալ տրամաբանությամբ․

1. Ատեստավորման 90-100 տոկոս արդյունք ցուցաբերելու դեպքում՝ 138.300 դրամ լրավճար՝ մեկ դրույք ծանրաբեռնվածության համար։
2. Ատեստավորման 80-89 տոկոս արդյունք ցուցաբերելու դեպքում՝ 111.500 հազար դրամ լրավճար՝ մեկ դրույք ծանրաբեռնվածության համար:
3. Ատեստավորման 70-79 տոկոս արդյունք ցուցաբերելու դեպքում՝ 80.600 դրամ լրավճար՝ մեկ դրույք ծանրաբեռնվածության համար:

**Կամավոր ատեստավորման գործընթացի իրականացման տեղեկանք.**

Կամավոր ատեստավորումն անցկացվելու է նախապես կազմված ժամանակացույցին համապատասխան․

**1)** 2023 թվականից սկսած ատեստավորումն իրականացվելու է մարզադպրոցներում դասավանդող ազատ ոճի և հունահռոմեական ըմբշամարտ, սամբո, ինչպես նաև ձյուդո մարզաձևերի, ինչպես նաև արվեստի և երաժշտական դպրոցների դաշնամուրի և երաժշտության տեսության (սոլֆեջո և երաժշտական գրականություն) դասավանդող մանկավարժական աշխատողների համար։

**2)** 2024 թվականից սկսած՝ ատեստավորումն անցկացվելու է նաև մանկապատանեկան ստեղծագործական և գեղագիտական կենտրոններում, մշակույթի տներում դասավանդող մանկավարժական աշխատողների համար։

**3)** 2023 թվականից սկսած ատեստավորմանը կարող են մասնակցել նաև որևէ հաստատությունում չաշխատող և մանկավարժական աշխատողի պահանջները բավարարող անձը, ով լրավճար կարող է ստանալ որևէ հաստատությունում աշխատանքի ընդունվելու օրվանից**։** Լրավճարի տրամադրման հնգամյա ժամկետը հաշվարկվում է ատեստավորումից սկսված։

**Աղյուսակ 3. 2023 թվականի ատեստավորման տեղեկանք։**

|  |  |  |  |  |
| --- | --- | --- | --- | --- |
| **2023**  **թվական** | **Թիվը** | **Լրավճարը՝ հազ․ դրամ ներառյալ հարկերը** | **Ամիսների քանակ** | **Գումար՝**  **հազ․ դրամ** |
| **2023 թվականին մարզադպրոցներում դասավանդող ազատ ոճի և հունահռոմեական ըմբշամարտ, սամբո ինչպես նաև ձյուդո մարզաձևերի**  **մարզիչ-մանկավարժ**  **(այսուհետև՝ մարզիչ-մանկավարժ)** | 2161 |  |  |  |
| **2023 թվականին արվեստի և երաժշտական դպրոցների դաշնամուրի և երաժշտության տեսության**  **(սոլֆեջիո և երաժշտական գրականություն) դասատուների թիվը**  **(այսուհետև՝ դասատու)** | 5099 |  |  |  |
| **ԸՆԴԱՄԵՆԸ** | **7260** |  |  |  |
|  |  |  |  |  |
| **2023 թվականին հնարավոր շահառուների թիվը, այդ թվում՝** | **2352** |  |  |  |
| Ընդամենը՝ մարզիչ-մանկավարժ | 593 |  |  |  |
| Ընդամենը՝ դասատու | 1759 |  |  |  |
|  |  |  |  |  |
| **2023 թվականին կամավոր ատեստավորմանը մասնակցածների թիվը,**  **այդ թվում՝** | **706** |  |  |  |
| Ընդամենը՝ մարզիչ-մանկավարժ | 178 |  |  |  |
| Ընդամենը՝ դասատու | 528 |  |  |  |
|  |  |  |  |  |
| **2023 թվականին կամավոր ատեստավորման արդյունքում լրավճար ստացողների թիվը (մասնակիցների 70% ), այդ թվում՝** | **494** |  |  |  |
| Ընդամենը՝ մարզիչ-մանկավարժ | 125 |  |  |  |
| Ընդամենը՝ մանկավարժ | 369 |  |  |  |
| **ԸՆԴԱՄԵՆԸ** | **494** | **110.07** | **9** | **494,498.9** |
| 100 000 ՀՀ դրամ լրավճար  ստացողների թիվ  (հաղթահարածների 35 տոկոսը) | 173 | 138.300 | 9.0 | 215,111.5 |
| 80 000 ՀՀ դրամ լրավճար  ստացողների թիվ  (հաղթահարածների 34 տոկոսը) | 168 | 111.500 | 9.0 | 168,386.5 |
| 60 000 ՀՀ դրամ լրավճար  ստացողների թիվ  (հաղթահարածների 31 տոկոսը) | 153 | 80.600 | 9.0 | 110,000.9 |

Կամավոր ատեստավորման համար հիմք է հանդիսանում «Կրթության մասին» Հայաստանի Հանրապետության օրենքի 36-րդ հոդվածի 1-ին 6.3-րդ կետը։

**5․ Իրավական ակտի կիրառման դեպքում ակնկալվող արդյունքը**

Առաջարկվող լրացումները նշված ուղղություններով թույլ կտան մեծացնելու համակարգի գործառնության արդյունավետությունը, խրախուսելու համակարգի զարգացման հնարավորությունները, ապահովելու և զարգացնելու մանկավարժների մասնագիտական կատարելագործման շարունակականությունը, կատարելագործելու ուսումնական հաստատությունների կառավարման մեխանիզմները։

**Արտադպրոցական ուսումնական հաստատությունների մանկավարժական աշխատողների կամավոր ատեստավորման և Հայաստանի Հանրապետության պետական բյուջեից լրավճարի տրամադրման կարգը** **հաստատելու մասին Հայաստանի Հանրապետության կառավարության որոշման** **ընդունումը նախատեսում** **է պետական բյուջեի** **ծախսերի ավելացում 494,498.900 ՀՀ դրամի չափով՝ համաձայն աղյուսակ 3-ի։**

**6․ Իրավական ակտի մշակման գործընթացում ներգրավված ինստիտուտները, անձինք.**

ՀՀ կրթության, գիտության, մշակույթի և սպորտի նախարարություն: